google/wiki40b huggingface dataset:
Onkel Tom

Onkel Tom er et epitet, et beskrivende tillegg, på en mørkhudet person som er lydig overfor hvite amerikanere og/eller har "solgt" seg til de hvite. Epitet oppstår først i boken Onkel Toms hytte der hovedpersonen Onkel Tom er en lojal afroamerikaner for sin hvite mester. Uttrykket er blitt kjent som et skjellsord mellom mørkhudede som flere ganger har vært oppe i offentligheten. En av de mest kjente episodene er tungvektboksingens rivaloppgjør mellom Joe Frazier og Muhammad Ali. De var begge ubeseiret før de møtte hverandre, og Muhammad Ali kalte Frazier for «a uncle Tom». Epitet er blitt kjent som svært nedsettende og rasistisk.
Armheving

Armheving er en øvelse for trening av overkroppen, spesielt armene (triceps), brystet og skuldrene. Den utføres vanligvis i horisontal stilling med bare hender og tær i berøring med underlaget. Man hever kroppen opp til armene er strake, og senker seg deretter ned mot underlaget. De engelske betegnelsene for øvelsen; push-up eller press-up, gir sannsynligvis en bedre beskrivelse av bevegelsen.
For økt belastning kan man la være å gå helt opp og helt ned. For ytterligere økt vanskelighetsgrad kan man hvile på bare fingrene i stedet for handflatene. Øvelsen kan også utføres med bare en hand på underlaget.
For lavere belastning kan armhevninger utføres knestående (med føttene løftet), eller med hendene høyere enn føttene (for eksempel i en trapp).
Øvelsen kan også utføres med større eller mindre avstand mellom hendene for derved å variere belastningen på de forskjellige muskelgruppene.
Protantigius superans

Utseende

En middelsstor stjertvinge med en lang, tynn stjert på bakvingen. Undersiden er hvit med noen tynne, svarte tverrstreker og to oransje flekker på bakvingen.

Utbredelse

Arten er utbredt i det sørøstlige Sibir (Primorje), det nordøstlige Kina og Korea.
Cepphis advenaria

Utseende

En middelsstor (vingespenn 23 – 26 mm), lysbrun måler. Den kan minne om månemålere (slekten Selenia), men er mindre enn de nordiske artene i denne slekten. Antennene er smalt fjærformede hos hannen, trådformede hos hunnen. Kroppen er forholdsvis slank. Vingene er litt flikete, lysbrune. Forvingens overside har tre smale, brune tverrbånd, det midterste er det kraftigste, bakvingens overside har to slike bånd. På vingenes underside er det bare ett markert tverrbånd som går over begge vingepar. Larven er brun, litt knudrete, på ryggen med tre gulhvite, V-formede flekker.

Levevis

Denne arten lever i skog der det vokser blåbær (Vaccinium myrtillus), som er larvenes viktigste næringsplante. De kan også finnes på trollbær (Actaea spicata) og trolig på bjørnebær (Rubus spp.). De voksne sommerfuglene flyr om dagen i mai – juni.

Utbredelse

Arten forekommer over det meste av Europa, men den er ikke vanlig. I Norge er den funnet bare to ganger, i Vestfold. Den er listet som direkte truet (EN) på den siste norske rødlisten fra 2006.
Opel (band)

Opel var et rockeband fra Hamar som ble dannet i 2003, og hadde flere fengende låter, som for eksempel «Motion Explosion». Bandet har gitt ut en cd i samarbeid med Soulshake Express, hvor de to bandene hadde fem låter hver.
Opel mottok Popmaxprisen for beste live band i 2004
Bandet la opp i 2007, etter fire år, som annonsert i Hamar Arbeiderblad 8. mars 2007.
Nymfeum

Nymfeum eller Nymphaeum (gresk: Nymphaion, latin: Nymphæum) var i antikkens Hellas og i Romerriket en type grotte- eller kildehelligdom vigslet til nymfer, særlig de som lå ved vannkilder.
Disse monumentene var opprinnelig naturlige grotter, som tradisjonen utpekte som steder hvor kvinnelige vesener, nymfer, hadde tilholdssted. I Romerriket ble nymfeer utviklet til storslagne anlegg med blant annet fontener og bassenger. Flere av de mest kjente nymfeene lå på Esquilinen i Roma, og et i Miletos. I større palasser innredet man iblant et nymfeum med sentral grunnplan, som for eksempel i Hadrians villa i Tivoli. Et nymfeum dedikert en lokal vannymfe ved navn Coventina i romersk Britannia ble bygget langs Hadrians mur.
Under den tidlige kristne tid kunne et slikt nymfeum taes i bruk som dåpsrom, baptisterium. Ellers kalles i den gammelkristne kunsten også en for renselser beregnet brønn i forgården for nymfeum.
Nymfeum fikk betydning i den arkitektonisk utforming med mosaikk fra gulv til vegger og takhvelving på 100-tallet. I begynnelsen var de ofte dekorert med geometriske mosaikker som ofte innlemmet skjell, men mot slutten av århundret kunne de også inneholde mer ærgjerrig figurer.
Under renessansen ble byggingen av lignende anlegg fornyet, noe Villa d'Este er et eksempel på. 
Den østerrikske billedkonstneren Ernst Fuchs bygde et nymfeum på 1960-tallet, som kan besøkes ved Privatmuseum Ernst Fuchs i Wien.
Liv (1934)

Handling

Filmen forteller om Liv (Tordis Maurstad) som forelsker seg i tateren Aslak  (Alfred Maurstad). Aslak ønsker hevn over faren til Liv for gamle synder, og han ødelegger farens ry i bygda og drar da hevnen er fullført. Da er Liv gravid. Aslak angrer og vender forelsket tilbake til Liv.

Produksjon

Uteopptakene ble gjort  i Vågå i Gudbrandsdalen, langs Sjodalsvannene ved Gjende og i Bøverdalen sommeren 1934, og inneopptakene i Ordresalen på Akershus festning.
Monument Valley

Monument Valley (navajo: Tsé Biiʼ Ndzisgaii, «steinenes dal») er et område på Coloradoplatået, beliggende på grensen mellom delstatene Utah og Arizona i USA. Dalen består av flere opp til 300 meter høye sandsteinformasjoner («butter»). Hele Monument Valley ligger innenfor indianerreservatet Navajo Nation. Den ligger dessuten innenfor den Navajo Nation-eide parken Monument Valley Navajo Nation Tribal Park, som fungerer likt som en amerikansk nasjonalpark.
Monument Valley er kjent for å ha vært innspillingssted for mange westernfilmer, enkelte andre filmer, samt tv-serier og videospill. Dalen er kanskje mest kjent for innspillingen av flere av John Fords filmer, disse inkluderer blant annet Siste vogn til Lordsbury, Fort Apache, Storm over prærien og På sporet. Filmer som Easy Rider og Forrest Gump har også brukt Monument Valley som innspillingssted.
Norgesmesterskapet i boksing 1992

Norgesmesterskapet i boksing 1992 ble arrangert 6.-8. mars i Nidarøhallen i Trondheim.
Kongepokalen ble vunnet av Ole Klemetsen. Forbundspokalen ble vunnet av Roar Petäjämaa.
Acetamid

Acetamid (eller eddiksyreamid eller etanamid), CH₃CONH₂, amid av eddiksyre, er et hvitt krystallint fast stoff i ren form. Det er fremstilt ved dehydrering av ammoniumacetat. Det brukes som plasticid og i syntese av mange andre organiske forbindelser. Det er giftig og mulig kreftfremkallende.
Den dominikanske republikks sentralbank

Sentralbanksjef

Sentralbanksjef pr mai 2016 er Héctor Valdez Albizu. Han har også tidligere vært sentralbanksjef; han satt i samme stilling også i perioden 1994–2000. Mellom hans to perioder har det sittet to andre sentralbanksjefer; Francisco Guerrero Prats-Ramírez (2000–2003) og José Lois Malkún (2003–2004).
Romtraktaten

Opprinnelig innehold

Traktaten kom til under romkappløpet mellom USA og Sovjetunionen etter amerikansk initiativ og landsettingen av den ubemannede sovjetiske romsonden Luna IX på månen i 1966. Traktaten kan ses på som en fortsettelse av avtalen om forbud mot testing av kjernevåpen i rommet, atmosfæren og havet som USA, Storbritannia og Sovjetunionen undertegnet i august 1963, i tillegg til tre FN-resolusjoner om det ytre rommet (nr. 1721, 1884 og 1962. I traktaten slås det fast at utforskningen av det ytre rom skal skje «for hele menneskeheten» og at ingen stat kan gjøre territoriale krav eller forhindre en annen stats tiltredelse i rommet eller himmellegemer (inklusive månen). Traktatpartnerne er enige om å ikke åpne militære baser på månen eller andre himmellegemer, og å ikke plassere ut kjernevåpenbærere eller andre masseødeleggelsesvåpen i bane rundt jorden eller på himmellegemer. De undertegnende statene er videre ansvarlige for skader som oppstår ved romvirksomhet, også private som sådan, og lover å holde alle stasjoner og alle romfartøyer på månen og andre himmellegemer åpne for representanter fra andre stater som er tilsluttet traktaten.

Kompletteringer

Traktaten har senere blitt komplettert ytterlige med avtaler som gjelder virksomhet i ytre rom. Den 22. april 1968 ble redningsavtalen undertegnet, og 3. desember samme år trådte den i kraft. Denne omhandler unnsetning og tilbakesending av romfarere og etterlating av formål som sendes ut i det ytre rom. Romtraktatens artikler 6 og 7, som beskriver traktatstatenes skadeansvar, ble komplettert og presisert i konvensjonen 29. mars 1972 om internasjonalt ansvar for skade som forårsakes av romformål, ansvarskonvensjonen. I registreringskonvensjonen 14. januar 1975 ble det spesifisert hvordan stater ifølge traktatens artikkel 8 skal redegjøre for oppskutte formål til FNs romkomite i og for registrering i et offentlig register. En traktat fra 1979 om virksomhet på månen og andre himmellegemer har blitt undertegnet av tretten stater, dog ingen av de større romfartsnasjonene.
Idrettsforeningen Rollo

Friidrett

Rollos medlemmer, anført av sprinteren Gustav Hansen, tok en mengde AIF-mesterskap i friidrett. Klubben vant dessuten Østkantstafetten fem ganger. Sverre Helgesen, norgesrekordholder i høyde, ble medlem av Rollo da han i 1928 gikk over i AIF.
Etter krigen spilte ikke Rollo en like framtredende rolle i norsk friidrett, men den var aktiv fram til i hvert fall 1988. Dette året feiret klubben 75-årsjubileum og hadde om lag 50 medlemmer. Hekkeløperen Jan Gulbrandsen, som vant flere norgesmesterskap på 1950- og 60-tallet, begynte karrieren sin i Rollo.

Boksing

Rollo var blant de mestvinnende bokseklubbene i Arbeidernes Idrettsforbund og hevdet seg også i etterkrigsårene. Kjente boksere fra klubben var Einar Larsen, Odd Haugstad og Olaf og Johnny Romsås. Sistnevnte vant kongepokalen i 1963.
Tsjads herrelandslag i fotball

Historie

Laget spilte sin første landskamp hjemme mot Niger den 25. desember 1961, en kamp som endte 2–2. Tsjad har ikke kvalifisert seg til et sluttspill hverken til et Verdensmesterskap eller et Afrikamesterskap, og regnes tradisjonelt for å være et av Afrikas svakere lag i henhold til FIFAs verdensranking. Landslaget spilte sine første kvalifiseringskamper til Afrikamesterskapet først på begynnelsen av 1990-tallet.
Lamprologus meleagris

Som akvariefisk

De bør ha sneglehus, skjell og fin sand som de kan grave i og dekke skjellene sine med, Hannen skal være for stor til å gå inn i skjellene under selve leken, men hunnen vil vokte eggene inne i skjellet til hun slipper ungene ut. De lever i familier bygget rundt foreldreparet som holder sammen livet ut. De foretrekker en temperatur på 24-28°C og en pH mellom 8 og 9.
Socialisten en Progressieven Anders

Historie

Det belgiske arbeiderpartiet ble dannet i 1885, skiftet navn til det belgiske sosialistparti i 1944 og ble splittet etter region i 1978, Parti socialiste (PS) i Vallonia og Socialistische Partij i Flandern. Mens PS har vært det dominerende partiet i Vallonia, har de flamske sosialistene måttet kjempe mot et dominerende kristeligdemokratisk parti i Flandern. Det flamske sosialistpartiet hadde ikke de samme tradisjonelle industrimiljøene å hente sine velgere fra som det vallonske søsterpartiet har hatt. På grunn av den større flamske befolkningen har det likevel fått nær den samme stemmeandelen nasjonalt som PS. De flamske sosialistene hentet på 1980-tallet ny støtte fra økologi- og fredsbevegelsen og forsøkte også å hente støtte fra katolske velgere. Partiets velgere er også noe yngre enn velgerne til det vallonske PS. De to sosialistpartiene har stått mot hverandre i regionale spørsmål samt i forsvars- og utenrikspolitikken.
7. serierunde i Tippeligaen 2015

7. serierunde i Tippeligaen 2015 ble innledet lørdag 9. mai 2015 klokken 15.30 med kampen mellom Mjøndalen og Tromsø på Isachsen Stadion.
Muisca

Muisca eller chibcha var et indiansk folk som holdt til på den cundiboyacanske høysletta i det som i dag er områdene rundt Colombias hovedstad Bogotá. De snakka språket muisca (muysccubun), også kjent som chibcha, som har gitt navn til den chibchanske språkfamilien. Muiscaenes direkte etterkommere holder i dag til i Bogotá og de omkringliggende kommunene, men de snakker ikke lenger språket, som døde ut etter at det ble forbudt i 1770.
Før spanjolenes ankomst dyrka muiscaene blant annet mais, poteter, quinoa og bomull. De var utmerka gullsmeder og har etterlatt seg et stort antall artefakter. De dreiv også handel av produkter som tepper, salt og smaragder med nabofolkegrupper. Muiscaene dyrka solguden (Sua), og er også opphavet til legenden om El Dorado.
Fra 1450 var muiscaene organisert i Muiscakonføderasjonen, en politisk enhet styrt av zipaen av Bacatá, zaquen av Hunza og caciquene av Iraca og Tundama. Konføderasjonen falt sammen da spanjolene erobra området i 1537.
Slørtåken

Slørtåken (katalogisert NGC 6960) er en supernovarest som ligger ca. 1 500 lysår unna jorden i stjernebildet Svanen. Slørtåken spenner over 3 grader på himmelen sett frå jorden; noe som tilsvarer rundt seks fullmåner.
Estimat går ut på at supernovaeksplosjonen som skapte Slørtåken skjedde for 5 til 10 000 år siden. Restene fra denne eksplosjonen ekspanderer utover med en fart på 600 000 kilometer i timen og kolliderer med omgivelsene. Energien som da blir frigjort får gass til å gløde, og dette kan ses som Slørtåken.
Nasjonalforsamlingen i Weimarrepublikken

Nasjonalforsamlingen i Weimarrepublikken, offisielt den forfatningsgivende tyske nasjonalforsamling, var det forfatningsgivende parlament i Weimarrepublikken. Den møttes fra 6. februar 1919 til 21. mai 1920. Stedet var i september 1919 i Weimar, og ikke i den politiske opphetede hovedstaden Berlin.
Firda Tidend

Historie

Avisa ble stiftet som et kamporgan for kampanjene til bondebevegelsen i 1924, som først og fremst kjempet for å bedre levevilkårene for bøndene og bygdene, og var et direkte resultat av stiftelsen av Bondepartiet i 1920. Johan Lid ble den første redaktøren for avisa, og den første utgaven kom ut den 1. juli til en svært begrenset leserkrets. Avisa ble etter hvert en seriøs konkurrent til den moderat konservative lokalavisa Nordfjord, som hadde kommet ut på Sandane siden 1896. Et aksjeselskap drev Firda Tidend den første tiden, men etter økonomiske problemer tok Anders Øvreseth over hele virksomheten i 1930. Han satt som disponent og redaktør til sin død i 1966. Reidar Mardal var konstituert bladstyrer for de to neste utgivelsene. 
I 1967 ble Firda Tidend reorganisert og ble til lokalavis for Gloppen og Jølster. Senterpartiet gikk inn som hovedaksjonær i L/L Senterpartiavisa som tok over virksomheten. Det øvrige eies av enkeltpersoner og det lokale handelslaget. Tidligere redaktør Øvresets etterkommere eier i dag vel 5 prosent av aksjene.   
Avisa hadde i mange år redaksjonen i samlokaler med trykkeriet Solglimt Trykkeri, i Bukta, sør for Sandane sentrum. I 1981 overtok L/L Senterpartiavisa også Solglimt Trykkeri. Senere har avisredaksjonen flyttet til nye lokaler, sentralt plassert i Sandane sentrum.
Suleiman Abdullahi

Viking FK

Spilleren undertegnet en 4-årskontrakt med klubben februar 2015 etter å ha imponert på prøvespill. Abdullahi fikk sin debut i Tippeligaens 1. runde, 6. april 2015, da han ble byttet inn for Jón Daði Böðvarsson etter 78 minutter. Kampen ble spilt borte på Isachsen Stadion mot Mjøndalen Idrettsforening, og endte 1 - 0 til MIF. Første tippeligamål kom hjemme mot Rosenborg BK i seriens 4. runde, 25. april 2015. Tross din unge alder etablerte Abdullahi seg for fullt i førsteellveren på et lag som lenge var med i medaljekampen igjennom 2015-sesongen, og som også hadde suksess i NM med en semifinaleplass. Spilleren noterte seg for 8 mål og 5 målgivende igjennom tippeligasesongen. Suksessen førte også til oppmerksomhet fra større utenlandske klubber. Allerede i løpet av sin første sesong i klubben takket viking nei til et bud på mellom 10 og 15 millioner kroner fra en ukjent tysk klubb. Spekulasjonene rundt den unge nigerianske angriperen fortsatte utover vinteren, og januar 2016 meldte ledelsen i Viking at det var økt interesse rundt spilleren, og at klubben hadde gått i forhandlinger om et eventuelt salg. Abdullahi ble likevel værende i klubben etter at det internasjonale overgangsvinduet ble lukket 31. januar. 
 2016-sesongen startet med Abdullahi som et selvskrevent valg på topp for klubben, hvor han blant annet avgjorde med det kampavgjørende målet mot IK Start på Sør Arena i 3. runde. Utover vårsesongen startet på ny spekulasjonene om en eventuell overgang for det nigerianske talentet.

Eintracht Braunschweig

17. juni 2016 ble det offentliggjort at Abdullahi hadde undertegnet en 4-årskontrakt med den tyske 2. Bundesliga klubben frem til 30. juni 2020. Medier spekulerte i om størrelsen på overgangen lå i underkant av 10 millioner kroner. Sportdirektør i Eintracht, Marc Arnold, uttalte til klubbens nettsider at de så et stort utviklingspotensial i den unge spilleren. Etter å ha imponert i sesongoppkjøringen for Eintracht, var Abdullahi uheldig i siste treningskamp før sesongen startet, og røk menisken i høyre kne. Spilleren mistet dermed flere måneder av sesongen for sin nye klubb. Abdullahi fikk sin debut for klubben 17. desember 2016 i en kamp borte mot Karlsruher SC på Wildparkstadion. Spilleren erstattet Christoffer Nyman etter 65 minutter, i en kamp som endte 0 - 0. Første mål for klubben kom i en kamp mot FC St. Pauli hjemme på Eintracht-Stadion 5. februar 2017. Abdullahi reduserte til 1 - 2 på overtid, noe som også ble sluttresultatet.
Gallisk skolestart

Småfortellinger i utvalg

Det vakte en del forvirring da Det store himmelfallet dukket opp året før som album nr. 33, for hva var skjedd med nr. 32? Med utgivelsen av Gallisk skolestart ble imidlertid lakunen fylt. Heftet en hadde satt av plass for består av en samling korte fortellinger av svært varierende kvalitet, hvorav noen tidligere er gjort kjent gjennom diverse julehefter. Publikasjonen har således av enkelte anmeldere blitt oppfattet som en samling kuriosa mellom to permer.

Ingen vellykket sorti

Blant dem som mener serien har gått på tomgang siden Goscinnys død i 1977, er heftet kun sett på som et forsøk på å støvsuge skuffene for flere etterlatenskaper fra seriens gullalder, de første 25 år. Kritikerne har da også ment å ha fått bekreftet synspunktet i det neste heftet til 50 års jubileet, også satt sammen av flere memoriabla og løsrevne oppslag. Heftet, som bærer den megetsigende tittelen Asterix og Obelix fyller år - Gullboken, ble av utgiveren hauset opp og omtalt som serieperle, med lovnad om noe langt mer betydningsfullt enn hva som faktisk ble servert. I tillegg er det foregående heftet, Det store himmelfallet, betraktet som det svakeste i hele serien.

Fortsettelse følger

I 2011 proklamerte Uderzo at han ville pensjonere seg og overlate til andre å føre tegneserien videre, hvilket også er skjedd til begeistrede tilrop fra Asterix-entusiastene med et vellykket hefte nr. 35, Asterix hos pikterne. Slik som i de tidligere albumene har arvtakerne, tegneren Didier Conrad og tekstforfatter Jean-Yves Ferri igjen gjennomført en helhetlig fortelling om gallerlandsbyens to helter, Asterix og Obelix.
Milano–Sanremo 2005

Milano-Sanremo 2005 var den 96. utgaven av Milano-Sanremo og ble arrangert 19. mars 2005. Rittet staret i Milano og ble avsluttet i Sanremo som gav en distanse på 294 kilometer. Italienske Alessandro Petacchi vant rittet.
North Sea Jazz Festival

North Sea Jazz Festival (etablert 1976) er en årlig nederlandsk sommerfestival, kjent som en av jazzens viktigste. Initiativtaker Paul Acket hadde allerede første året samlet ledende skikkelser innen jazzen som Sarah Vaughan, Count Basie, Dizzy Gillespie og Stan Getz til Kongressenteret i Haag.
I 1989 startet Gigs for kids, en arena for svært unge talenter; i 1998 startet det årlige samarbeidet med International Association for Jazz Education (IAJE), der unge utvalgte musikere, ofte under utdanning, har sin mulighet.
I 1990 startet de to ukeslange North Sea Jazz Heat på tre friluftsscener, samt Midsummer Jazz Gala, avholdt i forkant av selve jazzfestivalen. Fra 2000 har en «søsterfestival» vært avholdt i Cape Town. Festivalen hadde avholdt 220 arrangementer for 100 000 tilskuere i 2005. I 2006 ble hovedscenen flyttet til Ahoy i Rotterdam, da senteret i den Haag ble avviklet.
Festivalen har siden 1985 gitt ut Bird Awards, og siden 1998 har den nederlandske musikkindustrien delt ut Edison Jazz Awards under festivalen. I 1990 og 1992 ble festivalen utropt til «verdens beste» av det amerikanske tidsskriftet JazzTimes. den har også mottatt «Fidof Diploma» av International Organization of Festival Organizers.
Det Kongelige Teaters Elevskole

Elevskolen ved Det Kongelige Teater var en skuespillerskole opprettet i 1886 som en 3-årig dramatisk elevskole. Den ble nedlagt i 1968 og utdannelsen foregikk heretter ved Statens Teaterskole.
M19 Maschinengranatwerfer

Bruk

Selve bombekasteren var plassert på en sokkel og plattform inne i kuppelen. Denne kunne heves og senkes 50 cm (i bruk/ikke i bruk) for å komme opp til utskytningshullet øverst i kuppelen. På plattformen var det tre mann: skytter (kommandør og sikter) og to ladere. Den ene laderen tok ferdigladde klips fra en elektrisk heis, førte klipsremsen inn i en kanal hvor prosjektilene ble skutt ut. Klipsen ble automatisk skjøvet videre til neste skudd da ett var skutt ut, og hver klipsremse inneholdt seks skudd. Da den var ferdigskutt, tok laderen på andre siden av våpenet i mot klipsen, og satte den tilbake i samme heis – denne gangen for å bli dradd ned for å bli ladet på nytt.
Nedenfor plattformen, var det et rom hvor det også stod 2-3 mann. Disse satte inn og tok ut klips fra heisen. Bak dem stod andre mannskaper og ladet om klips, og sendte ferdigladde klipsremser frem til heisen.
Skytteren styrte avfyringen ved hjelp av en fotpedal på høyre fot. Med venstre fot låste man plattformen, for å hindre den i å bevege seg fra side til side under rekylen. Med høyre arm opererte skytteren dreiemekanismen, som dreide plattformen rundt, mens han med venstre hånd styrte elevasjonen.
Ammunisjonsheisen, plattformen og avfyringsmekanismen ble primært drevet elektrisk. Skuddtakten kunne elektrisk stilles inn på 40, 60, 80 eller 120 skudd i minuttet. Ved 120 skudd i minuttet ville mekanismene utsettes for enorme påkjenninger, og slik skuddtakt skulle bare brukes i nødstilfeller. Ved manuell avfyring var skuddtakten avhengig av mannskapets evne til å sveive avfyringsmekanismen – maksimal skuddtakt her var ca. 60 skudd i minuttet. I en R633 bunker var det plass til 3944 skudd. Med en skuddtakt på 120 skudd i minuttet, kunne dermed en M19 skyte kontinuerlig i rundt 33 minutter – dog var dette umulig, siden løpet ville gått varmt og sannsynligvis smeltet lenge før den tid. Likevel sier det noe om hvilket våpen dette var – hovedformålet var å danne en effektiv sperreild som fiendtlige tropper ikke kunne komme seg forbi. Granatene var fylt med TNT som detonerte ved anslag, og spredte store mengder splinter over et stort område.